钦定古今图书集成/明伦汇编/官常典/第462卷 > 檀祗
## 钦定古今图书集成/明伦汇编/官常典/第462卷 > 檀祗

按《宋书》本传，“祗字恭叔，高平金乡人，左将军歆第二
弟也。少为孙无终辅国参军，随无终东征孙恩，屡有
战功。复为王诞龙骧参军。从高祖克京城，参建武军
事。至罗落檀，冯之战没之后，仍以冯之所领兵配祗。
京邑既平，参镇军事，加振武将军。隶振武大将军道
规，追讨桓元，每战克捷。江陵平定，道规遣祗征涢，沔”
亡命桓道儿、张靖、苻嗣等，皆悉平之。除龙骧将军、秦
郡太守、北陈留内史。又为宁朔将军、竟陵太守，不拜。
破桓亮于长沙，苻宏于湘东。武陵内史庾悦疾病，道
规以祗代悦，加宁朔将军，封西昌县侯，食邑千户。五
年，入为中书侍郎。卢循逼京邑，加辅国将军，领兵屯
西明门外。循退走，祗率所领步道援江陵，未发，遇疾
停。八年，迁右卫将军。出为辅国将军、宣城内史，即本
号督江北淮南军郡事、青州刺史、广陵相，进号征卤
将军，加节。十年，亡命司马国璠兄弟自北徐州界聚
众数百，潜得过淮，因天夜阴暗，率百许人缘广陵城
得入，叫唤直上厅事。祗惊起出门，将处分。贼射之，伤
败乃入。祗语左右，“贼乘暗得入，欲掩我不备。但打五
鼓，惧晓必走矣。”贼闻鼓鸣，谓为晓，于是奔散，追讨杀
百馀人。祗降号建武将军。十一年，进号右卫将军。十
二年，高祖北伐，而亡命司马。〈阙〉寇涂中，秦郡太守刘
基求救，分军掩讨，即破斩之。十四年，宋国初建，天子
诏曰：“宋国始立，内外草创，禁旅王要，摠司须才。右将
军祗可为宋领军将军，加散骑常侍。”祗性矜豪，乐在
外放恣，不愿内迁，甚不得志，发疾不自治。其年卒广
陵，时年五十一。赠散骑常侍、抚军将军，谥曰威侯。子
献嗣。